****

***Crna Gora***

***Ministarstvo poljoprivrede i ruralnog razvoja***

**Broj:**

**Podgorica**, 25.03.2014. godine

**Skupština Crne Gore**

**Predmet: Odgovor na poslaničko pitanje gospdina Danka Šarančića**

Poslanik Danko Šarančić, u pisanoj formi, postavio je pitanje na koje traži odgovor, u pisanoj formi, od strane Ministra poljoprivrede i ruralnog razvoja za sjednicu Skupštine zakazanu za 27.03.2014. godine.

**Poslaničko pitanje**

*Da li su dogovoreni konkretni oblici privredne saradnje u oblasti šumarstva i drvoprerade sa delegacijom UAE koja je 20. marta ove godine, zajedno sa ministrom poljoprivrede i ruralnog razvoja dr. Petrom Ivanovićem posjetila kompaniju Vektra Jakić u Pljevljima i ukoliko jesu, koji su oblici poslovnog partnerstva u pitanju*?

Na postavljeno pitanje dajem sljedeći

**O D G O V O R**

Privredna delegacija UAE boravila je zvaničnoj posjeti Crnoj Gori gotovo godinu dana od zvanične posjete Predsjednika Vlade Crne Gore i Ministra poljoprivrede UAE. Značajan doprinos realizaciji posjete dale su dvije ambasade: ambasada Crne Gore u UAE i ambasador Eraković, te ambasada UAE u Crnoj Gori i ambasador Hafsa Al Ulama. Zašto ovo ističem? Zbog toga što je potrebno veliko strpljenje, vrijeme i usuđujem se reći umješnost u privlačenju potencijalnih investitora.

Nadam se i radujem se dolasku svake nove privredne delegacije, jer to znači ulazak novca u ekonomski sistem Crne Gore, prenos znanja i vještina, otvaranje novih tržišta, primjenu novih tehnologija, itd.

Pripadam ljudima koji ne vjeruju u zatvorene sisteme, već u partnerstva, zajednički rad, saradnju.

Smatram i da pripadam ljudima koji se bore za napredak, progres, boljitak i razvoj. No, i pored mojih uvjerenja, potrebno je da zajedno radimo više na stvaranju uslova za investiranje u Crnu Goru, otvaranju novih radnih mjesta i rastu proizvodnje.

Želim da vjerujem u iskrenost Vašeg pitanja. Želim da vjerujem da nemate namjeru da politizujete nedaće ljudi koji su ostali bez posla u Pljevljima. Želim da vjerujem da Vi vjerujete u moje namjere da pokrenemo prozivodnju u ovom, za crnogorske prilike, industrijskom gigantu.

U namjeri da pokažemo privrednoj delegaciji potencijale sjevernog dijela Crne Gore, lično sam organizovao posjetu trima firmama: fabrici vode u Kolašinu, fabrici za preradu mesa u Bijelom Polju i fabrici za preradu drveta u Pljevljima. Smatram da sam time dao svoj doprinos uspostavlanju kontakata, da sam otvorio, a ne zatvorio vrata potencijalnoj saradnji, da sam konkretno doprinio povećanju šansi za nova radna mjesta u sjevernom dijelu Crne Gore. To je ono što ministar može da uradi.

Nijesam posredovao u bilo kakvoj poslovnoj transakciji, pa Vam ne mogu reći da li su dogovoreni oblici saradnje. Volio bih da jesu. Znam samo da UAE ima potrebu za građevinskim materijalom, drvetom, mesnim prerađevinama, vodom... Takođe, znam da ako ne pokušamo, nećemo uspjeti. Ova posjeta bila je moj pokušaj da uspijemo.

Zahvaljujem se na Vašoj podršci i razumijevanju.

 **M I N I S T A R**

 **Prof. dr Petar Ivanović**